Den amerikanske delstaten Mississippis flagg som ble valgt 3. november 2020.
**Mississippis flagg** er flagget til den amerikanske delstaten Mississippi. Flagget, med en magnoliablomst og teksten «In God We Trust», ble valgt i en folkeavstemning 3. november 2020 etter at Mississippi fra 30. juni 2020 ikke hadde noe offisielt flagg. Flagget er utformet av Rocky Vaughan fra Ackerman i Mississippi. Dette er det tredje flagg i delstatens historie. Det første flagget var i bruk fra 1861 til 1865 og det andre fra 1894 til 2020.

Tidligere flagg
---------------

### Flagget fra 1861 til 1865

Mississippis flagg fra 1861 til 1865 («Magnoliaflagget»).
Mississippis første flagg ble innført 26. januar 1861 og besto av en hvit flaggduk med et magnoliatre i midten, en blå kanton med hvit stjerne, og et rødt vertikalt felt i flaggets ytre ende. Flagget var i bruk mens Mississippi var en del av Amerikas konfødererte stater, forbundet av utbryterstater sør i USA.

### Flagget fra 1894 til 2020

Mississippis flagg fra 7. februar 1894 til 30. juni 2020 som inneholdt «Sørstatskorset», utbryterstatenes kampfane fra den amerikanske borgerkrigen.
Mississippis flagg var fram til 30. juni 2020 delt i blått over hvitt over rødt og hadde en kanton bestående av det såkalte sørstatskorset (*Southern cross*). Flagget ble innført 7. februar 1894. Det var i størrelsesforholdet 2:3.

Flagget kombinerte elementer fra to av flaggene som ble benyttet av Amerikas konfødererte stater. Stripearrangementet med kantonen skulle minne om konføderasjonens første nasjonalflagg, med unntak av at nedre stripe i Mississippis flagg var blå og at kantonen hadde annet motiv. Kantonen var i seg selv en gjengivelse av motiver som ble ført i sørstatenes hærfaner og i orlogsgjøsen, det som for ettertiden har blitt stående som symbol for opprørsstatene i konføderasjonen (*the rebel flag*). Mississippis flagg ble til etter en ide av senator E. N. Scudder.

Flaggforslag til folkeavstemning i 2001
---------------------------------------

Bruken av sørstatssymboler, da i særdeleshet sørstatskorset, har vært omgitt av politisk strid. Inkorporeringen av slike symboler i offisielle sammenhenger som delstatsflagg har vært kritisert og det har vært lansert kampanjer fra borgerrettighetsgrupper og liberale for å få Mississippis delstatsflagg endret. I 2001 ble det utarbeidet forslag til nytt flagg for Mississippi der sørstatsflagget var tatt bort til fordel for en blå kanton med hvitt stjernearrangement. Forslaget ble lagt fram for folkeavstemning, da med det eksisterende delstatsflagget som alternativ. Ved avstemningen 17. april 2001 ble det flertall på 65 prosent for det eksisterende flagget, mens forslaget til nytt flagg fikk 35 prosent. Dette gjenspeiler noenlunde fordelingen mellom hvite og svarte i delstaten. Andelen hvite innbyggere i Mississippi er omkring 60 prosent, mens afro-amerikanerne utgjør omkring 40 prosent av delstatens befolkning. Utfallet av folkeavstemningen førte til at Mississippi fortsatte å benytte sitt flagg med sørstatskorset. Fra 1956 førte også delstaten Georgia sørstatskorset i sitt flagg, og etter at dette ble endret i 2001 var Mississippi den eneste delstaten der sørstatskorset var en del av delstatsflagget.

Referanser
----------

1. ↑  Pender, Geoff; November 3, Mississippi Today; 2020 (4. november 2020). «Mississippians adopt new state flag after Confederate emblem flew for 126 years». *Mississippi Today* **(engelsk)**. Besøkt 4. november 2020.
2. ↑  Berman, Mike; Guarino, Ben (1. juli 2020). «Mississippi governor signs bill changing state's flag, abandoning Confederate symbol». *The Washington Post*.
3. ↑  Staff, WMCActionNews5 com. «Mississippi Flag Commission chooses Magnolia flag to appear on the November ballot».  **(engelsk)**. Besøkt 4. november 2020.  Ekstern lenke i `|nettside=` (hjelp)
4. ↑  Mississippi's stand on Confederate battle flag has ebbed and flowed with times. *Sun Herald*. Besøkt 5. november 2020.

Litteratur
----------

* "USA – folkeavstemning om flagget i Mississippi", «Nordisk Flaggkontakt», nr. 33, 2001
* Whitney Smith: *The Flag Book of the United States — The Story of the Stars and Stripes and the Flags of the Fifty States*, 1970

  


|  |
| --- |
| **USAs delstatsflagg** |
| Alabama |
Alaska |
Arizona |
Arkansas |
California |
Colorado |
Connecticut |
Delaware |
Florida |
Georgia |
Hawaii |
Idaho |
Illinois |
Indiana |
Iowa | 
Kansas | 
Kentucky |
Louisiana |
Maine |
Maryland |
Massachusetts |
Michigan |
Minnesota |
Mississippi |
Missouri |
Montana |
Nebraska |
Nevada |
New Hampshire |
New Jersey | 
New Mexico |
New York |
Nord-Carolina |
Nord-Dakota |
Ohio | 
Oklahoma |
Oregon |
Pennsylvania |
Rhode Island |
Sør-Carolina |
Sør-Dakota |
Tennessee |
Texas | 
Utah | 
Vermont |
Vest-Virginia |
Virginia |
Washington |
Wisconsin |
Wyoming |

|  |  |
| --- | --- |
| Oppslagsverk/autoritetsdata | Encyclopædia Britannica
 |